ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ
     На основание чл.26, ал.3 и ал.4 от Закона за нормативните актове на заинтересованите лица се предоставя 30-дневен срок, считано от 16.09.2026г. за предложения и становища по настоящия Проект на Наредба за изменение и допълнение на Наредбата за определянето и администрирането на местните такси и цени на услуги на територията на община Созопол.
      Предложения могат да бъдат депозирани в деловодството на община Созопол на адрес – гр.Созопол 8130, пл.Хан Крум №2 или на следния електронен адрес: obshtina@sozopol.bg
На основани чл.28, ал.2 Закона за нормативните актове към приложения проект на Наредба са приложени следните

М О Т И В И
към Проект на Наредба за изменение и допълнение на Наредбата за определянето и администрирането на местните такси и цени на услуги на територията на община Созопол
1. Причини, които налагат приемането на предложения проект
Действащата Наредбата за определянето и администрирането на местните такси и цени на услуги на територията на община Созопол  е приета Решение №1086 от протокол №43/31.07.2023г. В нея се поддържат дълго време непроменени такси и  цени, които вече не резонират с принципите и правилата, заложени в Закона за местните данъци и такси/ЗМДТ/. Съгласно чл.7, ал.1 и чл.8, ал.1 от ЗМДТ местните такси се определят въз основа на необходимите материално-технически и административни разходи по предоставяне на услугата, а Общинският съвет определя размера на таксите при спазване на следните принципи:1. възстановяване на пълните разходи на общината по предоставяне на услугата;2. създаване на условия за разширяване на предлаганите услуги и повишаване на тяхното качество;3. постигане на по-голяма справедливост при определяне и заплащане на местните такси. Съгласно §1, т.15 от Допълнителните разпоредби на ЗМДТ "Пълните разходи" включват всички разходи на общината по предоставяне на услугата, включително съответните разходи: за работни заплати и осигуровки на персонала; материални, режийни, консултантски; за управление и контрол; по събиране на таксите и други, имащи отношение към формирането на размера на таксата, определени конкретно от общинския съвет. Предложените в проекта промени са напълно съобразени с тези разпоредба. Основната причина за налагащата се промяна е необходимостта от актуализиране на отделни такси и цени въз основа на анализи и докладни записки на съответните административни звена. Докладните сочат увеличение на инфлацията, на разходите за труд, консумативи, управление, контрол, поддръжка на общинската инфраструктура.
Приемането на предложения проект е обусловено от обективни икономически, нормативни и технологични фактори, настъпили в периода 2022–2026 г.
А. Икономически и валутни фактори: В Република България официалната валута е еврото (EUR). Това налага пълна нормативна синхронизация на общинската подзаконова нормативна уредба чрез прецизиране на чл.4, ал.1 от Наредбата, както  и приемане на нови, цялостни Приложения от №1 до №9. Наред с валутната промяна, за периода от приемането на действащата наредба до 2026 г. се наблюдава значителна кумулативна инфлация (над 30% за последните 4 години и над 60% за десетгодишен период по данни на НСИ). Нараснали са съществено разходите за труд (минимална и средна работна заплата), разходите за издръжка, електроенергия, вода, горива, софтуерни лицензи и консумативи. Действащите размери на местните такси и цени на услуги в голямата си част не възстановяват реалната себестойност на предоставяните дейности, което нарушава основния принцип по чл.7, ал.1 и чл.8, ал.1 от Закона за местните данъци и такси (ЗМДТ). 
Значителният ръст на инфлацията по данни на Националния статистически институт е: април 2026 е отчетена 6,8 % годишна инфлация, за април 2025- 3,5%, а за април 2024 – 2,4%. Кумулативно инфлацията за периода 2022-2026г. е близо 30% и сегашните цени не посрещат нуждите за покриване на разходите по предоставянето им.  Действащите цени не отразяват реалната икономическа обстановка в страната.
Б. Стимулиране на електронното управление: С проекта се въвежда нов чл.6а, предвиждащ 30% намаление на таксите за административни услуги, предоставяни по електронен път, като намалението се ограничава до таван от 50 евро. Това цели спазване на нормативната уредба от една страна и от друга насърчаване на електронното управление и спазване на принципа за по-голяма справедливост при определяне и заплащане на местните такси. Съгласно чл.10а от Закона за електронното управление административните органи предоставят административните услуги по електронен път с намалена такса спрямо таксата за присъствено заявяване и предоставяне като  минималният процент на намалението на таксата е десет на сто. Чл.10а, ал.3, т.2 от ЗЕУ във връзка с чл.115а и чл.8, ал.3, 4 и 7 от ЗМДТ предоставя самостоятелна нормотворческа компетентност на Общинския съвет да определи по-голям размер на намалението. Предоставянето на услуги по дигитален път спестява разходи на общината за физическа обработка, печат, деловодно обслужване на гише и архивиране на хартиен носител, като същевременно оптимизира разхода на работно време и намалява административната тежест за гражданите и бизнеса.
[bookmark: _GoBack]В. Внесени предложения за изменение: Съгласно чл.12 и чл.13 от действащата наредба промените в размера на местните такси и цените на услугите се извършват по реда на тяхното приемане и предложенията за промени се извършват чрез съответната дирекция/второстепенен разпоредител, която предоставя извършването на услугата. Предложението се отправя до кмета на общината с докладна записка и съдържа анализ на прилаганите цени и  наличие на необходимост от тяхната промяна. Във връзка с това по необходимостта от промяна на действащите такси и цени, които масово почти не са променяни от приемането на наредбата с Решение №1086 от протокол №43/31.07.2023г. са изготвени следните докладни записки: 1.От началник отдел „Гражданска регистрация“, в която се обосновава актуализация на таксите за услуги по гражданско състояние поради нарасналите материално-технически и трудови разходи при спазване на законовото изискване административните разходи да не надвишават 20% от размера на таксата. За административните услуги по гражданска регистрация са предложени конкретни нови цени в евро, обосновани с нарасналите разходи за труд, време, консумативи и канцеларски материали, както и с необходимостта от синхронизиране на цените с новата валутна реалност.2. Докладна записка на Директор дирекция „УТИПЕ, която съдържа подробни технологични карти, разчети на ангажирания персонал и хронометраж за техническите услуги , обосноваващи актуализация на таксите за визи, скици, удостоверения, контрол по строителството и устройствени процедури спрямо реалната часова ставка и непреките разходи. В своята работа дирекция „УТИПЕ“ използва много консумативи и генерира разходи  с оглед естеството на задълженията – чертане на скици, транспортни разходи по проверки за незаконно строителство, такси по съгласуване на проекти, разходи по изготвяне на подробни устройствени планове с цел включване  на територии в границите на населените места, разходи по изработване на проекти за отразяване и нанасяне в действащата кадастрална карта на влезли в сила планове на новообразуваните имоти за територии по §4 от Закона за собствеността и ползването на земеделските земи, разходи по инвестиционни проекти за изграждане на техническа инфраструктура и благоустрояване  и много други. За определяне на таксите  са използвани данни  за годишните разходи  по данни от утвърдено щатно разписание, разходи за транспорт, разходи за външни услуги като геодезически дейности и изготвяне на оценки от лицензиран оценител и др. 3. Докладни записки от началник отдел „Туризъм и стопански дейности“, с които се обосновава актуализиране на таксите по Приложения №2, №4 и №9 за ползване на тротоари, площади, павилиони, рекламни елементи, както и въвеждане на диференциране на цените за събиране и депониране на отпадъци от търговски обекти на открито (Вид „А“ – хранителни/биоотпадъци и Вид „Б“  нехранителни). Предложението е с цел по-справедливо определяне на цените за услугите по събиране, транспортиране и депониране на  отпадъци  от преместваеми обекти, продиктувано от значително големите различия между  реално генерираните количества отпадъци  от различините видове търговски обекти, тъй като един хранителен обект например генерира доста повече отпадъци от обект с друго търговско или обслужващо предназначение. Заведенията за хранене и развлечения, обектите за бързо хранене и търговия с хранителни стоки генерират биоотпадъци по смисъла на §1, т.2 от Допълнителните разпоредби на Закона за управление на отпадъците и тяхното събиране и третиране генерира по-високи разходи за общината. 4.В докладна записка на началник отдел „Култура, информационни дейности и връзки с обществеността“ се предлага отпадане на неприлагани такси (заличаване на несъществуваща експозиция в читалището и наем на озвучителна техника), поради това, че тези услуги вече не се извършват, както  и въвеждане на регламентирани цени за ползване на откритите дворове на Художествената галерия и Етнографския музей, поради завишен интерес за използване на дворовете им за провеждане на различни събития. 5. Мотивирано е и предложение за промяна на цените за ползване на басейна. Обосновава се актуализиране на цените за ползване на басейна  поради драстичния скок в разходите за електроенергия, отопление, вода, дезинфекция и постоянна ежедневна  санитарна поддръжка. С действащите към момента цени отново не може да се спази законовия принцип за покриване на разходите по предоставяне на услугата. С цел запазване на самата услуга и нейното качество се налага лека актуализация, спрямо направеното предложение. 6.Докладна записка на Началник отдел „Местни данъци и такси“, в която се констатира 6 до 8-кратен превес на фактическите разходи по сметопочистване и депониране над събраните приходи от ТБО. Обоснована е нужда от въвеждане на обективни минимални нормативни изисквания за съдовете за отпадъци спрямо конкретния вид туристически обекти – места за настаняване или заведения за хранене и развлечения, както и за търговски обекти  предложено в  чл.16, ал.6, 7 и 8  от настоящия проект (спрямо брой легла, брой места и търговска площ) с цел да се постигне принципа за покриване на разходите за предоставяне на услугата. Тяхната дейност генерира значително количество отпадъци, което от своя страна повишава разходите за тяхното събиране, транспортиране и третиране и с предложената промяна се цели постигане на по-голяма справедливост при определяне на таксата. Правомощието на Общински съвет по чл.67, ал.11 от ЗМДТ изрично позволява диференциране съобразно вида на имота, неговото предназначение и вида на извършваната в него икономическа дейност именно с цел максимално справедливо определяне на таксата на принципа „замърсителя плаща“. Това дава законово основание за определяне на по-висока такса за обекти, чиято дейност обективно води до генериране на по-голямо количество отпадък. 7. Докладна записка от началник отдел „Управление на общинската собственост“, която касае актуализиране на разходите и процедурните тарифи по производства за отдаване под наем, продажба, замяна, картотекиране и проверки на общинска собственост отново с мотив значително повишаване на инфлационния индекс и материално-техническите разходи по предоставяне на услугите. 
Г. Настоящият проект предлага  Приложенията от №1 до №9 към наредбата да бъдат приети цялостно наново, включително в частта на позициите, при които няма промяна в икономическия размер. Това се прави за улеснение на адресатите, за избягване на паралелното използване на левови и еврови стойности, за по-добро разбиране на приложимите размери и за по-добро структуриране на проекта, без адресатите да трябва да съпоставят множество предходни изменения и таблици. Цялостното приемане на приложенията не означава, че всички такси и цени са променени по размер. Доста от цените остават фактически непроменени въпреки приемането на проекта. 
2. ЦЕЛИ, КОИТО СЕ ПОСТАВЯТ С ПРОЕКТА:
1. Постигане на финансова устойчивост и възстановяване на материално-техническите и административни разходи на общината по предоставянето на местни услуги съгласно чл.8 от ЗМДТ чрез актуализиране на част от размерите съобразно разходите за предоставяне на услугите и промените в икономическата среда.
2. Стимулиране на електронното обслужване и намаляване на административната тежест за гражданите и бизнеса чрез въвеждане на финансово осезаема отстъпка  при електронно предоставяне.
3. Справедливо и прозрачно администриране на такса битови отпадъци чрез въвеждане на диференцирани минимални прагове за съдове за смет за търговските, туристическите и обслужващите обекти съобразно реалния им капацитет на замърсяване, както и диференциране при цените за тази услуга, предоставяне на преместваеми обекти по чл.56 ЗУТ. 
4. Привеждане на приложенията към наредбата в съответствие с режима на еврото и представяне на цените и таксите само в евро. 
3. ФИНАНСОВИ И ДРУГИ СРЕДСТВА, НЕОБХОДИМИ ЗА ПРИЛАГАНЕТО НА НОВАТА УРЕДБА:
Прилагането на предложените изменения не изисква допълнителни бюджетни разходи от община Созопол. Напротив, актът ще осигури реално балансиране на общинския бюджет. За прилагане на новата нормативна уредба не са необходими финансови и други средства, различни от тези, осигуряващи прилагането на сега действащата наредба, т.е. не се предвижда допълнителен човешки, административен и материален ресурс, освен вече определения и действащ. Услугите, за които се актуализират таксите и цените, се предоставят и към настоящия момент от съществуващата общинска администрация.
4. ОЧАКВАНИ РЕЗУЛТАТИ ОТ ПРИЛАГАНЕТО:
1.Повишаване на собствените приходи в бюджета на община Созопол и преодоляване на хроничния дефицит в някои от дейностите. Спазване на законовия принцип за възстановяване на разходите по предоставяне на услугите. 
2.Единно и ясно представяне на всички такси и цени в евро;
3.По-добра съгласуваност между приложенията и основната част на наредбата;
4. Прилагане на намалението при електронни административни услуги;
5. По-справедливо разпределение на разходите за битови отпадъци и ограничаване на необходимостта от покриване на недостига чрез други общински приходи.
6. Приемане на единен, пълен и лесен за използване нормативен текст, без адресатите да трябва да съпоставят множество предходни изменения и таблици.

5. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:
Проектът на Наредба е в пълно съответствие с европейското законодателство и практиката на Съда на Европейския съюз:- Директива 2006/123/ЕО относно услугите на вътрешния пазар: Предвидените такси за технически и административни услуги са разходоориентирани, пропорционални, прозрачни и не съдържат дискриминационни изисквания.- Регламент (ЕС) 2018/1724 (Единен цифров портал): Въвеждането на 30% намаление стимулира електронния обмен и цифровите административни процедури в рамките на Единния пазар. - Валутна рамка на ЕС: Актът съответства изцяло на изискванията след въвеждането на единната европейска валута.
Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Съдържанието на Наредбата за изменение и допълнение на Наредбата за определянето и администрирането на местните такси и цени на услуги на територията на община Созопол е в съответствие и  не противоречи на норми от по-висока степен на българското  и на европейското законодателство. В този смисъл предлаганият проект е разработен в съответствие със Закона за нормативните актове/ЗНА/, Указ №883 за прилагане на ЗНА и кореспондира с европейското законодателство и основно с Европейската харта за местно самоуправление. Тя подчертава необходимостта от отчитането в правните актове на всички особености на местните структури с оглед на задоволяването на потребностите на населението по места чрез ефективно местно самоуправление.
В рамките на законовия 30-дневен срок за обществени консултации ще бъдат взети предвид предложенията и становищата по проекта като същите ще бъдат публикувани на интернет страницата на община Созопол в предвидения от закона срок. Публикувана справка ще отразява постъпилите предложения заедно с обосновка на неприетите предложения като същите ще бъдат оповестени от вносителя преди приемането на акта на Общински съвет – Созопол.
С изготвянето на проекта са спазени принципите съгласно чл.26, ал.1 от Закона за нормативните актове. Своевременното съобщаване на проекта и мотивите за изработването му осигуряват реализиране на предоставената от закона възможност за изразяване на мнения и становища на заинтересованите лица. 

ПРОЕКТ НА РЕШЕНИЕ:
Във връзка с гореизложеното и при спазване изискванията на чл.11, ал.3, чл.19, чл.20, чл.26 и чл.28 от Закона за нормативните актове и чл.75, чл.76, ал.3, чл.77  и чл.79 от Административнопроцесуалния кодекс, както и на основание чл.21,ал.2 от Закона за местното самоуправление и местната администрация и чл.9 от Закона за местните данъци и такси,  предлагам Общински съвет Созопол да вземе следното: 

РЕШЕНИЕ:
1. [bookmark: _Hlk62486473]Общински съвет Созопол приема Наредба за изменение и допълнение  на Наредба за определянето и администрирането на местните такси и цени на услуги на територията на община Созопол - съгласно Приложението, което е неразделна част от настоящото решение. 
2. Възлага на кмета на община Созопол осъществяването на всички дейности, необходими за правилното и законосъобразното изпълнение на решението. 

